ཏུན་ཧོང་བྲག་ཕུག་ནང་ནས་རྙེད་པའི་ཧ་ཤང་གི་གསུང་རྩོམ་དེ་དག་ལ་བལྟས་ཡོང་ན།ཧ་ཤང་གིས་ཐེག་ཆེན་ངེས་དོན་དབུ་མ་པའི་ལུགས་བཟུང་སྟེ་ཀུན་རྫོབ་ཏུ་ཆོས་ཐམས་ཅད་རྟེན་འབྲེལ་སྒྱུ་མའི་མཚན་ཉིད་ཅན་ཡིན་པ་དང་།དོན་དམ་པར་སྐྱེ་བ་མེད་པ་དང་ཡོད་མེད་མཐའ་གང་ལ་ཡང་མི་གནས་པ་ཡིན་ལུགས་སོགས་སོ་སོར་ཕྱེས་ནས་བཞག་འདུག་པར་མ་ཟད།ཤེས་རབ་ཀྱི་ཕར་ཕྱིན་གཅིག་པུས་ཆོག་གི་ཡོད་པ་ལྟ་བུའི་འཁོར་གསུམ་རྣམ་དག་གི་ཉམས་ལེན་དེའང་ངེས་དོན་གྱི་ལྟ་སྒོམ་འཇིག་རྟེན་ལས་འདས་པའི་ཕར་ཕྱིན་གྱི་ངོས་ནས་གསུང་གིན་ཡོད་ལུགས་གསལ་བཤད་གནང་སྟེ།གསེར་འོད་དམ་པ་དང་།ཟླ་བ་སྒྲོན་མེ་སོགས་ངེས་དོན་མཐར་ཐུག་པ་སྙིང་པོ་བསྟན་པའི་མདོའི་ལུང་འདྲེན་མཛད་ཡོད་པས།སློབ་དཔོན་ཆེན་མོ་ཧ་ཤང་གི་ལྟ་བ་དྲན་མེད་མུན་སྒོམ་ཡིན་ལུགས་དང་།དམིགས་བཅས་ཀྱི་ཚོགས་གཏན་ནས་འགོག་གིན་ཡོད་པ་ལྟར་བྱས་ཏེ་དགག་པ་མང་དུ་བྱུང་བ་འདི་དག་ནི།ཞིབ་ཏུ་དཔྱད་ན་དབུ་སྐྲ་བཞར་ཞིང་ཆོས་གོས་དང་སྣམ་སྦྱར་འཁྱེར་བའི་ཧ་ཤང་དེ་ལ་ཁོང་རང་ཉིད་ཀྱི་ལྭ་རིང་དེ་དང་མི་འཚམ་པའི་བོད་ཞྭ་ཆེན་པོ་ཞིག་ཀྱང་གཡོགས་ཡོད་པའི་སྣང་བ་སྟེར་ཡོང་།